થોડું જ ચાલ્યા હશુ કે ખુલ્લી જગ્યા નજરે પડી. ખુલ્લા મેદાનની બરોબર વચ્ચે ખુબ જ જુનુ લાકડાનું એક મકાન અને એની ચારે તરફ રાખોડી રંગના પથ્થરોથી બનાવવામા આવેલો કઠેડો અને એ જ પથ્થરોનું ફ્લોરીંગ. આ પશુપતિનાથનું મંદિર હતુ. મંદિરની બાંધણી સામાન્યત: મંદિર કરતા અલગ જ હતી આથી જ અમારામાંથી કોઈપણ પહેલા સમજી ના શક્યુ. પશુપતિનાથ એટલે પશુનાં નાથ જે શિવનું જ એક સ્વરૂપ છે. મંદિરની બાંધણી તથા તેની આસ-પાસની જગ્યા ખુબ જ જુનવાણી હતી. અંગ્રેજો જે અમુક વિસ્તારોમાં પહોંચી શક્યા ન હતા તેમાં આ ગામડાઓનો પણ સમાવેશ થાય છે. કદાચ આ જ કારણે દાયકાઓ પછી પણ આ વિસ્તારોનું સૌંદર્ય અક્ષુણ્ણ રહ્યુ છે અને કાળની થપાટોની તેના પર કોઈ અસર થઈ નથી.